**Strange Fruit**

 **“Τα δέντρα του Νότου έχουν παράξενα φρούτα. Αίμα στα φύλλα κι αίμα στη ρίζα. Μαύρα κορμιά αιωρούνται στην αύρα του νοτιά. Άρωμα μανόλιας, γλυκό και φρέσκο, και μετά, η ξαφνική μυρωδιά καμένης σάρκας. Τούτη εδώ είναι μια παράξενη και πικρή σοδειά».**

 Στίχοι γραμμένοι το 1936 από τον Abel Meeropol, καθηγητή Γυμνασίου, οι οποίοι αναφέρονται σε μια δημοφιλή τακτική τιμωρίας στις πολιτείες του Αμερικάνικου Νότου κατά των μαύρων κατοίκων του: το **λιντσάρισμα**. Δηλαδή τη δημόσια, μαζική, τελετουργική σχεδόν, χρήση ακραίας βίας με κατάληξη τον απαγχονισμό των μαύρων που θεωρούνταν ύποπτοι για την τέλεση εγκλημάτων. Στα τέλη του 19ου και στις αρχές του 20ού αιώνα ο όχλος των λευκών αμερικάνων υπέβαλε σε φρικτά βασανιστήρια στοχοποιημένους μαύρους, σε δημόσιους χώρους, που μετέτρεπαν την κτηνώδη αυτή διαδικασία σε θέαμα που πολλοί επιζητούσαν να παρευρίσκονται, φωτογραφίζονταν με τα αιωρούμενα σώματα και κρατούσαν τη φωτογραφία-καρτ ποστάλ ως αναμνηστικό. Μεταξύ του 1890 και του 1960, περίπου 5.000 θανατώθηκαν από τα χέρια του όχλου.

 Το ποίημα εκφράζει την φρίκη του Meeropol βλέποντας τη φωτογραφία του Lawrence Beitler με τον Thomas Shipp και τον Abram Smith, δυο μαύρους που είχαν λιντσαριστεί και κατόπιν κρεμαστεί σε δέντρο στο Μάριον της Ιντιάνα. Αποτυπώνει τη φρικιαστική δράση του ανθρώπου που έρχεται σε έντονη αντίθεση με την ομορφιά της φύσης γύρω του. Κυκλοφόρησε τους στίχους το 1936 στο περιοδικό *The New York Teacher*, και το μελοποίησε μόνος του, αφού κανένας μουσικός δεν ήταν διατεθειμένος να τον βοηθήσει. Το τραγούδι έφτασε μέχρι τα αυτιά της Billie Holiday που το ερμήνευσε στο Café Society της Νέας Υόρκης όπου εμφανιζόταν και αργότερα το ηχογράφησε σε δίσκο 78 στροφών. Έκτοτε το ερμήνευσαν και πολλοί άλλοι καλλιτέχνες.

 Billie Holiday in concert in Britain, 1954. Photograph: Charles H. Hewitt/Hulton-Deutsch Collection/Corbis (TheGuardian)

 Το Strange Fruit δεν ήταν με κανένα τρόπο το πρώτο τραγούδι διαμαρτυρίας, αλλά ήταν το πρώτο που έφερε ένα σαφέστατο πολιτικό μήνυμα μέσα στο χώρο της διασκέδασης.

 Το τραγούδι έγινε ο ύμνος του αντι-λυντσαριστικού κινήματος και επηρέασε το κίνημα των ανθρώπινων δικαιωμάτων της δεκαετίας του 1950 - 1960.

 Το Δεκέμβριο του 1999, το περιοδικό *Time*  το επέλεξε ως «τραγούδι του αιώνα».

 (Αυτό το ποίημα, με ερμηνεία της σημασίας του και το βίντεο με την ερμηνεία της Billie Holiday δόθηκε στους μαθητές της Γ’ Λυκείου τη Δευτέρα 21 Μαρτίου, Παγκόσμια Ημέρα Ποίησης αλλά και κατά των διακρίσεων και του ρατσισμού. Ήταν συγκινητική η ανταπόκριση και το ενδιαφέρον τους και πολύ ενδιαφέρουσα και ζωντανή η συζήτηση που ακολούθησε).

**Strange Fruit lyrics**

Southern trees bear a strange fruit, Blood on the leaves and blood at the root, Black bodies swinging in the southern breeze, Strange fruit hanging from the poplar trees.

Pastoral scene of the gallant south, The bulging eyes and the twisted mouth, Scent of magnolias, sweet and fresh, Then the sudden smell of burning flesh.

Here is fruit for the crows to pluck, For the rain to gather, for the wind to suck, For the sun to rot, for the trees to drop, Here is a strange and bitter crop.

Πηγές: -Πηνελόπη Πετσίνη, «Παράξενα Φρούτα», εφημερίδα Η Αυγή, 28.02.2016 -Dorian Lynskey, 33 Revolutions Per Minute, The Guardian -Wikipedia

Νίκος Κατσάρας